Page:Ludus Coventriae (1841).djvu/421



Hic incipit dies Judicii, et Jhesu descendente cum Michaele et Gabriele Archangeletis Michaelus dicet, etc.

Michael. Surgite! alle men aryse, Venite ad judicium! ffor now is sett the hyȝ justyce, And hath assygnyd the day of dome. Rape ȝow redyly to this grett assyse, Bothe grett and smalle, alle an sum, And of ȝour answere ȝow now avyse, What ȝe xal sey whan that ȝe cum, ȝowre ansuere ffor to telle; ffor whan that God xal ȝow appose, Ther is non helpe of no glose, The trewthe fful trewlye he wyl tose, And send ȝow to hevyn or helle.

Gabryelle. Bothe Pope, prynce, and prysste with crowne, Kynge and caysere, and knyhtes kene, Rapely ȝe renne ȝour resonys to rowne, ffor this xal be the day of tene. Nowther pore ne ryche of grett renowne, Ne alle the develys in helle that bene ffrom this day ȝow hyde not mowne, ffor alle ȝour dedys here xal be sene Opynly in syght. Who that is fowndyn in deedly gylte, He were bettyr to ben hylte, In endeles helle he xal be spylte, His dedys his deth xal dyght.